Panayiotou-borgtogaansoek vervat in PE-hofChristopher Panayiotou in die Port Elizabeth-landdroshof. Foto: Twitter Panayiotou (28) word daarvan beskuldig dat hy die meesterbrein agter die ontvoering van en moord op sy vrou, Jayde, was. Daar word beweer Panayiotou het sy werknemer, Thando Siyoli, betaal om die huurmoord van sy vrou te reël. Siyoli het as uitsmyter gewerk by ŉ nagklub wat Panayiotou besit. Siyoli het glo vir Sizwezakhe Vumazonke genader om die moord uit te voer. Panayiotou het na bewering R70 000 vir die moord betaal, waarvan Vumazonke R40 000 ontvang het en Siyoli R30 000. Albei mans is in hegtenis geneem en staan saam met Panayiotou tereg op aanklagte van moord, sameswering tot moord, ontvoering en roof met verswarende omstandighede. Die staat beweer Panayiotou het ŉ buite-egtelike verhouding met Chanelle Coutts gehad, ŉ werknemer by die OK Grocer in Algoapark waarin hy aandele besit. Volgens die staat was Panayiotou nie finansieel in staat om sy vrou en minnares gelukkig te hou nie en het daarom besluit om Jayde te laat vermoor. Volgens die ondersoekbeampte, Kanna Swanepoel, is die meeste van die staat se bewyse deur middel van voertuigsatelliet-opsporing en selfoon-afbeelding versamel. Ander forensiese ondersoeke word steeds gedoen, het Swanepoel gesê. Advokaat Terry Price tree as Panayiotou se regsverteenwoordiger op. Hy word glo as een van die top-advokate in Port Elizabeth beskou en het voorheen verskeie hoëprofiel-kliënte verteenwoordig, onder wie voormalige tennisster Bob Hewitt en die Amerikaanse sosiale vlinder Paris Hilton.